b'\n_START_ARTICLE_\n\xc5\xbdeljnske jame\n_START_PARAGRAPH_\n\xc5\xbdeljnske jame se nahajajo med \xc5\xbdeljnami in \xc5\xa0alko vasjo vzhodno od Ko\xc4\x8devja. Najve\xc4\x8dja zna\xc4\x8dilnost jam je, da so zelo plitko pod povr\xc5\xa1jem.  Imajo tanek strop in \xc5\xa1tevilna naravna okna. Zato si vse lahko ogledamo od spodaj in od zgoraj. Jamski stropovi so debeli le nekaj metrov. So izjemno zanimiv, okoli 1600 m dolg vodoraven jamski sistem z ve\xc4\x8d kot desetimi vhodi. Potok se pretaka pod Ko\xc4\x8devskim rogom proti Podturnu, kjer se pojavi v izviru Rade\xc5\xa1\xc4\x8dice, desnem pritoku Krke. Vmes se tik za \xc5\xbdeljnskimi jamami na povr\xc5\xa1ju pojavi \xc5\xa1e dvakrat. Siga (kapniki) je ohranjena le na pred mrazom za\xc5\xa1\xc4\x8ditenih delih jame, saj pade temperatura v zimskem \xc4\x8dasu tudi pod ledi\xc5\xa1\xc4\x8de, pri tem pa siga zaradi zmrzali razpada.\n_START_SECTION_\nNaravni spomenik\n_START_PARAGRAPH_\n\xc5\xbdeljnske jame so na seznamu najpomembnej\xc5\xa1e naravne dedi\xc5\xa1\xc4\x8dine Slovenije in z odlokom Ob\xc4\x8dine Ko\xc4\x8devje razgla\xc5\xa1ene za naravni spomenik lokalnega pomena. Zaradi \xc5\xa1tevilnih udorov so nastala \xc5\xa1tevilna naravna okna in mostovi, ki dajejo \xc5\xbdeljnskim jamam zaradi igre svetlobe, ki zato nastaja, poseben \xc4\x8dar. Jame imajo zato ve\xc4\x8d vhodov in so razmeroma lahko dostopne, vegetacija v njih pa je vzor\xc4\x8dni primer oblik prilagajanja rastlin na razli\xc4\x8dne svetlobne razmere. Edina navedba o proteusu v jami je vpra\xc5\xa1ljiva zaradi ponornega zna\xc4\x8daja podzemnih potokov, potrjeno pa \xc5\xbeivi v bli\xc5\xbenjih kra\xc5\xa1kih izvirih in jamah.\n_START_SECTION_\nDeli \xc5\xbdeljnskih jam\n_START_PARAGRAPH_\n\xc5\xbdeljnske jame so sestavljene iz ve\xc4\x8d jam: Mala jama, Jama pri gostilni, Jama pod \xc5\xa0alko vasjo, Jame pri koritu, Ciganska jama. Najbolj znana je slednja. Jame povezujejo \xc5\xa1tevilni rovi, znana sta \xc4\x8crni in Blatni rov. Najlep\xc5\xa1e je zasigana dvorana Kapelica, pozimi pa so zanimivi \xc5\xa1tevilni ledeni kapniki. V jamski sistem ponikajo tri potoki, na podzemni poti dobijo \xc5\xa1e ve\xc4\x8d manj\xc5\xa1ih pritokov.\n_START_SECTION_\nZgodovina jam\n_START_PARAGRAPH_\nJame so bile naseljene \xc5\xbee mlaj\xc5\xa1em paleolitiku - gravettienska kultura -, za kar nam pri\xc4\x8dajo arheolo\xc5\xa1ki ostanki. Med izkopavanji, ki jih je v Ciganski jami pod vodstvom Mitje Brodarja vr\xc5\xa1ila SAZU, so na\xc5\xa1li razen ostankov oglja tudi \xc5\xbeivalskih kosti - predvsem svizca - razli\xc4\x8dno kamnito orodje: strgala, kline, praskala, ko\xc5\xa1\xc4\x8dena \xc5\xa1ila,..._NEWLINE_Valvasor v Slavi Vojvodine Kranjske omenja \xc5\xbdeljnske jame kot priljubljeno sprehajali\xc5\xa1\xc4\x8de ko\xc4\x8devskih me\xc5\xa1\xc4\x8danov._NEWLINE_Leta 1748 je v svojem poro\xc4\x8dilu omenil in objavil na\xc4\x8drt \xc5\xbdeljnskih jam dvorni matematik in naravoslovec Jo\xc5\xbeef Anton Nagel, ki je pri\xc5\xa1el na \xc5\xa0tajersko in Kranjsko, da bi tam preu\xc4\x8dil naravne znamenitosti in potem poro\xc4\x8dal o rezultatih svojih raziskav._NEWLINE_Obdobje izkopavanja rjavega premoga pri Ko\xc4\x8devju je bilo povezano s temno platjo industralizacije - z izpiranjem premoga ter nekontroliranim odvajanjem premogovega prahu v okolje. Prah je Rudni\xc5\xa1ki potok zana\xc5\xa1al v jamo, kjer se ga je zaradi nizkega vodnega gradienta in zmanj\xc5\xa1anja vodozbirnega obmo\xc4\x8dja (nekdaj je segalo na obmo\xc4\x8dje Rudni\xc5\xa1kega jezera, sedaj se slednje odvaja v Rin\xc5\xbeo) odlo\xc5\xbeilo nekaj metrov na debelo, zaneslo pa ga je celo v izvire Rade\xc5\xa1\xc4\x8dice. Premogov prah je med letoma 1970 in 1972 zaprl prehod iz glavnega dela jamskega sistema v Jamo pri koritu. Premogov prah v jami ostaja in se le po\xc4\x8dasi izpira. Sledove rudni\xc5\xa1ke dejavnosti se zaznava v obliki mo\xc4\x8dne prisotnosti sulfatov v vodi, ki se pretaka skozi \xc5\xbdeljnske jame. Komunalna opremljenost \xc5\xa0alke vasi se je v \xc5\xbdeljnskih jamah odrazila v znatno izbolj\xc5\xa1ani kemi\xc4\x8dni kakovosti vode, v jame pa se zopet vra\xc4\x8da \xc5\xbeivljenje._NEWLINE_Del \xc5\xbdeljnskih jam je bil, na mestu sedanjega lovskega doma, uni\xc4\x8den z vzpostavitvijo kamnoloma apnenca.\n_START_SECTION_\nDostop\n_START_PARAGRAPH_\nIz Ko\xc4\x8devja se napotimo v smeri \xc5\xa0alke vasi oz. \xc5\xbdeljn. V vasi \xc5\xbdeljne zavijemo po prednostni cesti desno proti Ko\xc4\x8devskemu rogu. Pred koncem vasi nas usmerjevalna tabla usmeri desno na manj\xc5\xa1e urejeno parkiri\xc5\xa1\xc4\x8de. Nadaljujemo pe\xc5\xa1 po ozna\xc4\x8deni poti urejeni v letu 2017 (2018?) mimo \xc5\xa1iroke depresije zapolnjene s premogovim prahom, Jame pri koritu in dalje navzgor mimo \xc5\xa1tevilnih udorov v smeri \xc5\xa0alke vasi. Pred njo zavijemo desno in po nekaj deset metrih se znajdemo pred vhodom v Ciganske jame (del \xc5\xbdeljnskih jam). Pe\xc5\xa1pot je dolga cca. 10 min. Tam so tudi informacijske table z na\xc4\x8drtom jame.'